  Наталья Тетерина Балезино ёросысь Исак школаын 10-тӥ классын дышетскись Андрей Лебедев кык ар куспын вордскем гурт котырысьтыз 30 пала вашкала удмурт кырӟанъёсты бичаз. «Исак котырысь кырӟан гуръёс» эскерон уженыз со 18-тӥ куартолэзе Алабгоын удмуртъёслэн нырысетӥ ӧтчамзылы 100 ар тырмонлы сӥзем тодосъя конференци улсын «Егит тодосчи» вожвылъяськонын тодматӥз. Пияшлэсь ужзэ жюри тужгес но устоен лыдъяз. Кызьы вераз дышетскись ивортодэтъя «Удмуртия» агентстволэн корреспондентэзлы, люкам крезьгуръёс нокыӵе кырӟан бичетъёсын уг пумиськыло. Андрейлэн ужаз соос аудио, видео но печатлам амалэн гожтэмын. Азьло мон курылӥ эшъёсылэсь, вае, шуисько, гожъялэ пересьёстылэсь, кин, мар гожтоз. Соос гожъязы, но тросэз всё равно эстрадной вал ни. Собере кулэ луиз аслым ветлыны. Мукет гуртъёстӥ ветлыса, отӥ старожилъёстӥ пыраса, сое гожтӥм, шедьтӥм Андрей Лебедев, Балезино ёросысь Исак школаын 10-тӥ классын дышетскисьСолэн кылъёсызъя, удмурт фольклорен тунсыкъяськонэз эшсэ армие келякуз кылдӥз. Соку пияш солдат келян гурез кылыса, сое кельшытӥз.  «Мар та, кытысь та кырӟан малпаськыса, тунсыко потӥз но, эшшо сыӵеосты утчаны медӥ», — шуэ эскерон ужлэн авторез. Андрей Лебедев тужгес но тулкымъяськиз трос адями азьын ужзэ возьматыны, малы ке шуоно кык ар ӵоже дасяськыса, ляб возьматӥськыны кышкыт. Нош нырысетӥ инты басьтэм бераз дышетскисьлэн мылкыдыз бурдъяськиз. Азьланяз со «Исак котырысь кырӟан гуръёс» ужзэ паськытатыны малпа — асьсэ котырысь ик ӟуч но удмурт эстрадной кырӟанъёсты люкаса, соосты вашкалаосыныз ӵошатыны ӧдъя. Ватсалом, фольклорен сяна, Андрей Лебедев математикаен тунсыкъяське. Та тодосъя но солэн эскерон ужъёсыз вань. Тодэ вайытом, Удмуртъёслэн нырысетӥ ӧтчамзы дырысен 100 ар тырмонлы сӥзем конференцие Алабгое пӧртэм улосвылъёсысь 300 пала удмуртъёс люкаськизы. Ужрадын ӝутэм ужпумъёс сярысь лыдӟыны но резолюцилэн ӵектосэныз тодматскыны луэ татын: «Удмуртъёслэн нырысетӥ ӧтчамзылы 100 ар». Тегъёс: Лулчеберет Дышетон Балезино Удмуртия пиналъёс удмуртъёс кырӟан крезьгур фольклор  